**DECIZIA ETAPEI DE ÎNCADRARE**

PROIECT

Ca urmare a solicitării de emitere a acordului de mediu adresate **SOCIETATEA NAȚIONALĂ DE TRANSPORT GAZE NATURALE TRANSGAZ SA** cu sediul municipiul Mediaș , str. Piața C.I. Motaș, nr.1, jud. Sibiu, înregistrată la APM Neamț cu 853 din 30.01.2020 în baza Legii nr. 292/2018 privind evaluarea impactului anumitor proiecte publice şi private asupra mediului şi a <LLNK 12007 57182 3?1 0 46>Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin <LLNK 12011 49 10 201 0 17>Legea nr. 49/2011, cu modificările şi completările ulterioare,Agenţia pentru Protecţia Mediului Neamţ decide, ca urmare a consultărilor desfăşurate în cadrul şedinţei Comisiei de analiză tehnică din data de 24.04.2020, că proiectul **,, Punere în siguranță traversare aeriană peste canal râu Bistrița cu conductă DN 300 Piatra Neamț - Bicaz, în zona Stejaru”** propus a fi amplasat în comuna Pângărați, jud. Neamț **nu se supune evaluării impactului asupra mediului, nu se supune evaluării adecvate şi nu se supune evaluării impactului asupra corpurilor de apă**;

**Justificarea prezentei decizii:**

 **I. Motivele pe baza cărora s-a stabilit că nu este necesară efectuarea evaluării impactului asupra mediului sunt următoarele:**

1. proiectul se încadrează în prevederile Legii nr. 292/2018 privind evaluarea impactului anumitor proiecte publice şi private asupra mediului Anexa 2 pct.**13 lit a „ Orice modificări sau extinderi, altele decât cele prevăzute la pct. 24 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului”.**

**1. Caracteristicile proiectului:**

**a) dimensiunea şi concepţia întregului proiect:**

Tronsonul de conductă DN300 Piatra Neamț – Bicaz în lungime de 25,00 km a fost pus în funcțiune în anul 1959 și face parte din conducta magistrală Racova-Piatra Neamț- Bicaz.

În zona localității Stejaru conducta DN 300 în lungime de aprox. 50,0 m traversează canalul râul Bistrița, soluția actuală fiind traversare aeriană rigidizată, cu suporți metalici ancorați de structura de rezistență a podului rutier DN15 Turda – Bacău.

Scurgerile de apă sărată, de pe podul rutier pe conductă, prin gurile de scurgere a podului, au dus la coroziunea accentuată a traversării aeriene, existând riscul de limitare sau întrerupere a furnizării de gaze naturale.

Datorită gradului de dificultate ridicat și condițiilor extrem de dificile (viteza de curgere a apei și înălțimea de montaj față de nivelul apei), mentenanța tronsonului de conductă este dificil de realizat, în caz de incident fiind dificilă intervenția. Ca urmare a riscului major de periclitare a alimentării cu gaze naturale a zonei precum și pentru exploatarea în condiții de siguranță, se impune realizarea lucrărilor de punere în siguranță a conductei în zona traversării canal râu Bistrița.

Prin realizarea obiectivului de investiții se va reduce riscul de oprire accidentală a alimentării cu gaze naturale a consumatorilor racordați la rețea, cât și posibilitatea ulterioară de mentenanță și investigare adecvată a conductei.

Pentru punerea în siguranță a traversării aeriene a râului Bistrița cu conducta DN 300mm Piatra Neamț – Bicaz, în zona Stejaru s-au analizat 2 variante:

* Varianta ”1”: **traversare subterană** (subtraversare) a râului Bistrița prin metoda forajului orizontal dirijat, în lungime totale de235,0 m;
* Varianta ”2”: **traversare aeriană** (supratraversare) a râului Bistrița cu conducta rezemată pe grindă spațială, în lungime totala de165,0 m.

În baza analizei tehnico-economice a fost adoptată Varianta ”1” ca soluție pentru punerea în siguranță a traversării râului Bistrița cu conducta DN 300 mm Piatra Neamț – Bicaz, în zona Stejaru, având în vedere următoarele considerente:

* Conducta subterană este mai ușor de realizat și mai durabilă în timp, nefiind expusă la schimbările climatice;
* Riscurile ca integritatea conductei să fie afectată de inundații sunt foarte mici în montajul subteran față de montajul aerian;
* Conducta subterană este mai puțin expusă față de o conductă aeriană din punct de vedere al siguranței în exploatare;
* Din punct de vedere economic, valoarea lucrărilor executate conform Variantei ”1”, este mai mică decât valoarea lucrărilor executate în Varianta”2”.

Soluția tehnică adoptată este conformă cu prevederile Avizului de principiu nr. 96/2019 emis de către SPEEH Hidroelectrica SA, prin care se recomandă execuția traversării în varianta ”1” – subtraversare canal fugă.

**Scopul investiției** constă în punerea în siguranță a conductei de transport gaze naturale DN300 Piatra Neamț – Bicaz în zona Stejaru, prin realizarea unei noi traversări a canalului râu Bistrița, printr-o soluție nouă respectiv subtraversare cu conductă prin foraj direcțional dirijat.

Prin proiect se prevăd lucrări de punere în siguranță/înlocuire a conductei de transport gaze naturale Ø 12” Piatra Neamț – Bicaz, în zona Stejaru pe o lungime de aproximativ 235,0 m, aceasta prezentând urme avansate de coroziune exterioară datorită scurgerilor apelor sărate de pe drumul național DN 15. În prezent un tronson din conducta DN300, în lungime de aprox. 50,0 m, supratraversează canal râul Bistrița printr-o conductă ancorată de suprastructura podului rutier DN15 Turda – Bacău.

Proiectul tehnic tratează subtraversarea canalului de fugă betonat de la Hidrocentrala ,,Dimitrie Leonida”, subtraversare ce se va realiza amonte de podul rutier DN15 Turda – Bacău peste canal/râu Bistrița, respectând distanța de siguranță față de podul rutier și anume 22,0 m față de marginea podului, conform ANEXA 10 din ”Normele tehnice pentru proiectarea și execuția conductelor de transport gaze naturale“ aprobate prin Ordinul președintelui ANRE nr. 118/2013.

Odată cu realizarea subtraversării canalului betonat, se va efectua și subtraversarea drumului județean DJ157B, fără introducerea în tub de protecție a conductei, păstrând o distanță de 16,35 m, pe verticală între generatoarea conductei și partea carosabilă a drumului.

Forajul direcțional dirijat (HDD), metoda propusă pentru subtraversarea canalului, este un procedeu modern, care utilizează principiul injecției sub înaltă presiune de fluide de foraj, combinat cu rotirea mecanică a sapei de foraj.

Pentru realizarea lucrărilor de subtraversare a canalului betonat cu conducta DN300 mm, prin metoda forajului direcțional dirijat, se va ocupa temporar o suprafață de
**Stotal = 5.130,0 m2**, suprafață în care sunt incluse suprafețe de teren pentru lucrările de subtraversare propriu-zisă a canalului, întindere fir conductă pentru subtraversare, amenajare platforme de lucru pentru realizarea forajului și demontare conductă existentă.Pentru realizarea lucrărilor de punere în siguranță a traversării canalului betonat, este necesarăo suprafață de teren ocupată definitiv, **S = 14,0 m2**, datorită relocării și înlocuirii robinetului DN300 existent R30, prin realizarea unui robinet subteran de secționare DN300 cu ocolitor și descărcător de presiune DN100.

Accesul utilajelor pentru execuție și transportul materialelor necesare în zona de lucru se va face din DN 15 respectiv DJ 157B.

Terenul aferent lucrărilor de realizare a proiectului se află este situat în intravilanul localității Pîngărați,satul Stejaru, deținătorii sunt proprietari particulari precum și domenii publice ale comunei Pîngărați.

Proiectarea lucrărilor de punere în siguranță/înlocuire a conductei de transport gaze naturale Ø 12” Piatra Neamț – Bicaz , în zona Stejaruse realizează în conformitate cu ”Normele tehnice pentru proiectarea şi execuţia conductelor de transport gaze naturale“, aprobate prin Ordinul preşedintelui ANRE nr. 118/2013.

Subtraversarea canal râu Bistrița se va realiza prin foraj direcționat dirijat (HDD), metoda propusă pentru subtraversarea canalului, este un procedeu modern, care utilizează principiul injecției sub înaltă presiune de fluide de foraj, combinat cu rotirea mecanică a sapei de foraj

*Caracteristici tehnice ale conductei de transport gaze naturale proiectate*:

* presiunea maximă de proiectare a conductei: 40 bar;
* lungimea conductei: 235 m;
* diametrul conductei: Ø 12” (Dn 300 mm)
* tip constructiv: traversare subterană prin foraj dirijat(HDD)
* lungime totală subtraversare: 220 m
* cota talveg canal betonat: 358,14 mdMN;
* adâncimea de îngropare a conductei: 5,0 m sub cota talveg;
* cotă generatoare superioară conductă: 353,14 mdMN;
* materiale conductă: țeavă SMLS 323,9x 7,1 SR EN ISO 3183 L360 NE PSL2.

Îmbinarea țevilor se va realiza prin sudarea electrică a capetelor acestora (cap la cap) prin rotire, pentru formarea tronsoanelor și la poziție (șanț) pentru formarea firului conductei, cu respectarea coeficientului de calitate al îmbinării sudate la valoarea de 1. Asamblarea și lansarea firului de conductă în șanț în poziție definitivă, se va face în funcție de condițiile și instalațiile întâlnite pe traseul conductei astfel:

* pe tronsoane (trei dubleți) îmbinate prin sudură electrică în fir pe marginea șanțului și lansarea în șanț în poziție definitivă;
* formarea firului de conductă și lansarea în șanț în poziție definitivă se va realiza prin suduri executate ”la poziție” pe teren sau în gropi de poziție.

După montarea conductei, aceasta va fi supusă probelor de rezistență și etanșeitate.

Conducta se va marca prin amplasarea unor borne prevăzute cu plăcuțe indicatoare pe traseul conductei.

Pentru accesul maşinilor şi utilajelor executantului în zona de lucru se vor utiliza drumurile existente, care după caz vor fi reparate şi aduse la starea inţială, după finalizarea lucrărilor.

**Realizare subtraversare canal de fugă al Hidrocentralei ”Dimitrie Leonida”**

Subtraversarea râului Bistrița se va realiza prin foraj direcționat dirijat (HDD), fără a afecta structura betonată a canalului, pozareaconductei realizându-se la o adâncime de aproximativ 5.0 m față de talvegul canalului betonat.Metoda propusă pentru subtraversarea canalului, este un procedeu modern, care utilizează principiul injecției sub înaltă presiune de fluide de foraj, combinat cu rotirea mecanică a sapei de foraj

Culoarul de lucru pentru conductele de transport gaze naturale Dn 300 este de minim 11 m lățime.

În vederea stabilirii soluţiei de subtraversare a canalului betonat, în localitatea Pingărați, sat Stejaru jud. Neamț, cu conducta de transport gaze naturale Ø 12” Piatra Neamț – Bicaz au fost efectuate pe teren o serie de studii, respectiv:

* Studiu hidrologic la traversarea cursului;
* Studiu geotehnic, întocmit conform Normativului NT 074/2007, în care sunt evidenţiate date geomorfologice, geologice, climatice şi seismice din zonele studiate.

Tronsonul de conductă înlocuit va avea o lungime totală de 235 m, din care subtraversarea râului Bistrița se va realiza prin foraj dirijat (HDD), lungimea conductei/forajuluifiind de220,0 m.

Adâncimea de pozare a generatoarei superioare a conductei va fi la 5,00 m faţă de cota talvegului, restul conductei înlocuite se va poza la o adâncime de 1,10 m față de generatoarea superioară.

Descrierea principalelor lucrări privind realizarea forajului orizontal dirijat:

1. Realizarea unui tunel prin care se trage conducta de transport gaze naturale
	1. Utilajul de foraj se va amplasa pe malul stâng al râului și dintr-o groapă de poziţie se executa un ”foraj pilot”;
	2. Utilajul de forare dirijabil realizează, cu ajutorul unei suspensii de forare prin jet de înaltă presiune, un microtunel; suspensia de forare (amestec de apă, bentonită și aditivi) dislocă pământul, transportă materialul dislocat în groapa de poziție, susţine microtunelul și reduce frecarea;
	3. Pe malul drept al râului sapa de foraj ajunge precis în ”groapa țintă”, datorită dispozitivului de localizare tridimensional al sapei de forare prin care se identifică locația exactă, respectiv adâncimea, poziţia în axa longitudinală și înclinaţia capului de forare;
2. După realizarea tunelului pilot, se trece la realizarea lărgirii succesivă a microtunelului prin rotirea şi tragerea capului de lărgire prin tunelul pilot până se ajunge la un diametru corespunzător pentru tragerea conductei;
3. Imediat după ultima lărgire se montează un cap de calibrare în spatele căruia se prinde tronsonul de conductă ce trebuie tras; tronsonul de subtraversare utilizat la tragerea prin tunel, va fi pregătit pe malul drept al canalului prin sudarea cap la cap a țevilor, amplasat pe dispozitivele speciale de susţinere/suporţi prevăzuţi cu sisteme de rulare cu role (din materiale neabrazive), pentru protejarea izolaţiei conductei în momentul tragerii în tunelul forat.

În vederea realizării lucrărilor de cuplare va fi necesară oprirea gazelor pe conductă, aceasta realizându-se cu ajutorul robinetelor de secționare existente amonte-aval de zona de interes, utilizându-se echipamente de punere în siguranță a conductelor și anume flanșe multifuncționale și obturatoare gonflabile.

La construirea tronsoanelor de conductă proiectate se vor utiliza materiale tubulare preizolate cu materiale aplicate prin extrudare, fabricate conform standardelor specifice conductelor pentru produse petroliere şi gaze naturale.

Îmbinarea ţevilor se va realiza prin sudura electrică a acestora, cap la cap, prin învârtire pentru formarea tronsoanelor şi la poziţie, pentru formarea firului curent. Sudurile se vor controla vizual şi prin gamagrafiere.

Pentru asigurarea calităţii sudurilor, la realizarea acestora se vor utiliza centratoare exterioare mecanice sau pneumatice, după caz, ce se vor afla, obligatoriu, în dotarea executantului lucrărilor. Coeficientul de calitate al îmbinărilor sudate va fi acelaşi cu cel al sudurii ţevilor/materialului tubular (j = 1).

**Dezafectare traversare aeriană existentă**

Tronsonul de conductă ce traversează râul Bistrița, este ancorat de structura de rezistență a podului rutier DN 15 Turda – Bacău. După realizarea lucrărilor de înlocuire traversare canal râu Bistrița, conducta existentă va fi dezafectată și demontată, acolo unde situația din teren permite.

Gestiunea deșeurilor metalice rezultate din lucrările de demontare a conductei se va realiza conform legislației specifice deșeurilor valorificabile.

**Protecția catodică**

Protecția catodică a conductei se va realiza cu ajutorul stației de protecție catodică existentă SPC Stejaru.

În punctele de maximă solicitare electrică sau electrochimică (intersecții și paralelism cu linii electrice aeriene sau LES, etc…) se vor monta prize de potențial echipate cu dispozitive de drenare a curenților de dispersie DDCD.

**Probe de presiune**

După lansarea conductei și controlul calității sudurilor prin gamagrafiere sau ultrasonic 100 %, aceasta este supusă probei de presiune pentru a i se verifica rezistența mecanică.

Probele de presiune pentru tronsoanele de conductă sunt stabilite în funcție de presiunea maximă de operare, respectiv presiunea maximă de proiectare astfel:

* de rezistenţă cu apă 1,4 x 40 = 56 bar, pentru clasa a-3-a
* de etanşeitate cu aer 1,0 x 40 = 40 bar.

**Realizare subtraversare drum**

Odată cu realizarea subtraversării canalului betonat, se va efectua și subtraversarea drumului județean DJ157B, fără introducerea în tub de protecție a conductei, păstrând o distanță de 16,35 m, pe verticală între generatoarea conductei și partea carosabilă a drumului.

Lucrările de dezafectare a obiectivului de investiție la sfârșitul duratei de exploatare vor fi similare lucrărilor realizate pentru montarea instalațiilor.

În cazul conductelor de transport gaze naturale, la încetarea activității se adoptă una dintre următoarele soluții:

* abandonarea conductei după ce se iau măsuri de depresurizare, evacuarea gazelor remanente, umplere cu aer și obturare cu capace sudate, iar realizarea operațiunilor propuse nu afectează alte construcții sau instalații existente;
* onducta existentă va fi dezafectată și demontată, acolo unde situația dinteren permite.

Soluția finală va fi adoptată la data respectivă, luând în considerare faptul că durata de viață a unei conducte de transport gaze naturale poate fi de peste 40 ani.

**b) cumularea cu alte proiecte existente şi/sau aprobate:** nu este cazul;

**c) utilizarea resurselor naturale, în special a solului, a terenurilor, a apei şi a biodiversităţii:**

Categoria de folosință actuală a terenurilor ce vor fi afectate de realizarea lucrărilor este domeniu public și privat.

În etapa de construire a conductei de transport gaze naturale sunt preconizate a se utiliza:

* material tubular fabricat conform standardelor aplicabile pentru conductele de transport gaze naturale de presiune înaltă;
* balast, sorturi, nisip;
* beton utilizat pentru realizarea de lestări și alte structuri conexe;
* materiale pentru sudură (electrozi, sârme, fluxuri, gaze de protecție, tuburi de oxigen);
* materiale mărunte (șuruburi și prezoane, fitinguri, robinete);
* diluanți, grund, vopseluri;
* materiale pentru izolații;
* carburanți, uleiuri de motor – pentru alimentarea utilajelor și vehiculelor de transport.

Toate materialele, armăturile, confecțiile și accesoriile utilizate vor fi depozitate corespunzător pe toată durata execuției, pentru a se evita deteriorarea, degradarea sau risipa, conform tabelului de mai jos:

| **Materii prime/auxiliare** | **Proveniență** | **Mod de depozitare** | **Grad de periculozitate** |
| --- | --- | --- | --- |
| Materiale tubulare, armături  | Producători specializați | Depozitare temporară în spatii deschise la nivelul fronturilor de lucru, pe termen foarte scurt, după săparea șanțurilor de pozare, respectiv înainte de montaj.  | Nepericulos |
| Balast, sorturi, nisip | Balastiereautorizate | Depozitare temporară la nivelul fronturilor de lucru. Nu se depozitează utilizându-se imediat după săparea şanţului de pozare. | Nepericulos |
| Subansamble tehnologice modulareOrgane de asamblare | Producători specializaţi | Depozitare temporară la nivelul organizării de șantier.Materialele mărunte (șuruburi piulițe, șaibe) se depozitează în magazii închise. | Nepericulos |
| Materiale pentru izolaţii | Distribuitori specializaţi | Nu se depozitează. Se utilizează direct în zonele de lucrări. | Nepericulos |
| Materiale auxiliare (electrozi) | Distribuitori specializaţi | Se depozitează în organizarea de șantier în magazii închise, ventilate şi uscate, conform instrucţiunilor furnizorilor  | Nepericulos  |
| Oțel beton, plase de sârmă, tablă, bandă oțel, oțel rotund | Producători specializaţi de produse laminate | Nu se depozitează. Se utilizează direct pe amplasament în structuri cofrate. | Nepericulos |
| Beton | Staţii de betoaneautorizate din zona | Nu se depozitează. Se utilizează direct pe amplasament în structuri cofrate. | Nepericulos |
| Lemn pentru cofraje  | Producători specializaţi de cherestea | Depozitare în spaţii deschise, în cadrul culoarului de lucru, în zonele de intervenție unde săpătura se execută manual și unde montarea cofrajelor se justifică.  | Nepericulos |
| Vopsele, solvenți, lubrifianți | Distribuitori specializaţi | Magazii amenajate în acest scop în incinta organizării de șantier. | Periculos |
| Carburanți (benzină, motorină) | Staţii de carburanţi | Nu se depozitează carburanți la nivelul organizării de șantier | Periculos |

Proiectul nu implică utilizarea resurselor de care depinde diversitatea biologică din zonă (exploatarea apelor subterane şi de suprafaţă, extracţia agregatelor minerale, defrişări, inundare terenuri, pescuit, vânătoare, colectare plante);

**d) cantitatea şi tipurile de deşeuri generate/gestionate:**

În perioada de execuție a lucrărilor se generează următoarele categorii principale de deșeuri:

* deșeuri menajere si asimilabile (hârtie, plastic, sticla, deșeuri alimentare)
* deșeuri de ambalaje;
* deșeuri tehnologice (metalice, uleiuri uzate, filtre de ulei, resturi de electrozi, textile contaminate, etc.);
* deșeuri rezultate din dezafectarea tronsonului de conductă reparat (metalice, materiale izolante);
* toate tipurile de deșeuri vor fi colectate selectiv, pe categorii, în recipienți adecvați, etichetați cu codul corespunzător deșeului stocat;
* se va asigura în cadrul organizării de șantier amenajarea de spații corespunzătoare, impermeabilizate, pentru stocarea temporară pe categorii a deșeurilor,
* deşeurile menajere se vor depozita în containere tip europubelă care vor fi predate către firma de salubritate din zonă,
* se interzice amestecul diferitelor categorii de deșeuri periculoase, precum și al deșeurilor periculoase cu deșeuri nepericuloase;
* evidența și gestionarea deșeurilor se va face cu respectarea prevederilor HG 856/2002 privind evidența gestiunii deșeurilor și pentru aprobarea listei cuprinzând deșeurile inclusiv deșeurile periculoase;
* toate categoriile de deșeuri generate vor fi valorificate/eliminate prin operatori autorizați în acest sens;
* transportul deșeurilor se va realiza cu respectarea H.G. nr. 1061/2008 privind transportul deșeurilor periculoase și nepericuloase pe teritoriul României,

În situația apariției altor deșeuri decât cele de mai sus, neidentificate inițial, prin grija titularului, constructorul are obligația încadrării corecte, sub aspectul codului de deșeu, și gestionării corespunzătoare până la predarea lor unor agenți economici autorizați să execute activități de colectare/ transport în vederea eliminării/ valorificării deșeurilor și resturilor.

În perioada de operare vor fi generate deșeuri doar în timpul operațiunilor de asigurare a mentenanței obiectivului. Vor fi generate în principal deșeuri tehnologice (metalice, lemn, resturi de electrozi, textile contaminate etc.). Cantitățile de deșeuri generate în etapa operațională sunt variabile și vor putea fi apreciate după listele cantităților de lucrări.deşeurile rezultate pe perioada de exploatare a proiectului - vor fi stocate temporar în spații/recipiente special destinate acestora, pe categorii de deșeuri și vor fi predate către operatori autorizați să gestioneze fiecare categorie de deșeu, pe bază de contract. Deșeurile se vor colecta selectiv, corespunzător codurilor de deşeuri precizate în anexa nr. 2 la HG 856/2002 *privind evidența gestiunii deșeurilor și pentru aprobarea listei cuprinzând deșeurile, inclusiv deșeurile periculoase*. Vor fi predate, pe bază de contract, la operatori autorizați pentru colectare/transport/valorificare/eliminare deșeuri periculoase/ nepericuloase.

**e) poluarea şi alte efecte negative:**

**Protecția calității apelor**

Proiectul prevede lucrări de subtraversare canal râu Bistrița. Lucrările de subtraversare ale canalului se vor executa prin foraj direcțional dirijat, fără afectarea cursului de apă. Platformele de foraj se vor amplasa de o parte și de alta a canalului.

Impactul potențial asupra calității și regimului cantitativ al apei poate fi generat de următorii factori:

* scurgeri accidentale de combustibili și lubrifianți de la utilajele necesare pentru realizarea lucrărilor în zona cursului de apă (impact direct, pe termen scurt, temporar, negativ);
* poluare accidentală în condițiile evacuării directe în emisar a apelor utilizate la testele de presiune (direct, pe termen scurt, temporar, negativ);
* gestionarea necorespunzătoare a deșeurilor (impact indirect, pe termen scurt, temporar, negativ).

În condițiile respectării măsurilor prevăzute în proiect și a tehnologiei de execuție lucrările nu vor genera un impact negativ semnificativ asupra factorului de mediu apă, nu se afectează calitatea apei în zonele de lucru, parametrii de calitate ﬁzico-chimici, biologici și bacteriologici rămânând în limitele admise. Impactul asupra cursului de apă este temporar, pe durată scurtă, pe perioada de execuție a proiectului. Realizarea lucrărilor prevăzute în proiect nu afectează schema cadru de amenajare a bazinului hidrografic și nu influențează negativ obiectivele existente în zonă.

**Măsuri de diminuare a impactului asupra calității apei**

* respectarea prevederilor Avizuluide Gospodărire a Apelor
* subtraversarea canal râu Bistrița se va face prin foraj orizontal dirijat. Fluidul de foraj și detritusul rezultat vor fi transportate la unități autorizate pentru gestionarea acestor tipuri de deșeuri;
* după terminarea lucrărilor albia râului va fi adusă la forma inițială;
* se interzice depozitarea și/sau aruncarea deșeurilor de orice fel pe malurile cursului de apă sau în albia acestuia;
* orice evacuare de ape uzate în apele de suprafață este interzisă;
* utilajele să fie în stare corespunzătoare de funcționare, fără pierderi (scurgeri) de carburanţi sau lubrefianţi;
* în cazul intervenţiei la utilaje pentru reparare, acestea vor fi retrase în ateliere specializate, unde se vor lua toate măsurile de protecţie a mediului în timpul reparaţiilor;
* alimentarea cu carburanţi şi lubrefianţi se va face în locuri special amenajate evitându-se pierderile;
* se vor asigura toalete ecologice mobile, pe bază de contracte cu operatorii autorizaţi, care vor derula și serviciile de colectare şi evacuare adecvată a acestui tip de ape uzate;
* respectarea prevederilor proiectului tehnic privind sistemul de protecție a conductei și calitatea materialelor, în scopul evitării proceselor de coroziune;

În perioada de operare, în condiții normale de funcționare, conducta de transport gaze naturale nu constituie o sursă de poluare a corpurilor de apă de suprafață și subterane.

În perioada de operare a obiectivului de investiție nu se utilizează apă în scop potabil sau tehnologic.

## Protecția aerului

În timpul lucrărilor de execuție a conductei de transport gaze naturale, sursele de poluare a aerului sunt reprezentate de lucrările de decopertare și excavare a solului, manevrarea solului excavat, motoarele autovehiculelor şi utilajelor de execuţie, transportul materialelor precum și de lucrările de izolare și protejare a armăturilor prin vopsire. În aceste condiții impactul potențial asupra aerului și climei este generat de următorii factori:

* manevrarea solului excavat (impact direct, pe termen scurt, temporar, negativ);
* poluanţi produşi de emisii de ardere (gaze de eşapament) provenite de la motoarele utilajelor (impact direct, pe termen scurt, temporar, negativ);
* poluarea aerului ca urmare a transportului materialelor pulverulente (impact direct, pe termen scurt, temporar, negativ);
* emisii de compuşi organici volatili din operaţiile de vopsire (impact direct, pe termen scurt, temporar, negativ).

 Funcţionarea utilajelor la punctele de lucru este intermitentă, ceea ce face ca emisiile generate de motoare să fie punctiforme şi momentane, fiind estimat un impact nesemnificativ asupra aerului. Suprafeţele protejate prin vopsire sunt de asemenea reduse.

**Măsuri de diminuare a impactului asupra calității aerului**

* corelarea graficelor de lucru ale utilajelor din frontul de lucru, cu cele ale mijloacelor de transport care aprovizionează șantierul cu materiale;
* pe durata pauzelor se vor opri motoarele de la utilaje și/sau autoutilitare;
* verificarea tehnică periodică a utilajelor și mașinilor de transport necesare realizării proiectului, conform cărții tehnice și reglementărilor specifice;
* utilizarea traseelor optime pentru transportul materialelor;
* transportul materialelor pulverulente în mijloace de transport acoperite cu prelată;
* nu se vor depozita în spațiu deschis materiale pulverulente pentru prevenirea poluării în perioadele de vânt.

În perioada de operare în condiții normale de funcționare ale conductei de transport gaze nu se înregistrează un impact asupra aerului atmosferic.

## Protecţia împotriva zgomotului şi vibraţiilor

În perioada de execuție, sursele de zgomot şi vibraţii sunt reprezentate de echipamentele necesare săpării şi astupării şanţului, transportul şi manipularea tronsoanelor de conductă și cele asociate mijloacelor de transport necesare în perioada de execuție a lucrărilor. Întrucât utilajele si echipamentele folosite trebuie să fie omologate, se consideră că zgomotele şi vibraţiile generate se găsesc în limite acceptabile, impactul este nesemnificativ, situându-se în limitele admise.

**Măsuri de diminuare a impactului generat de zgomot și vibraţii**

 Pentru prevenirea și diminuarea unui potențial disconfort resimțit de populație, în vederea reducerii nivelului de zgomot şi vibraţii, se vor lua următoarele măsuri în perioada de execuție:

* utilizarea de echipamente, utilaje și vehicule al căror nivel de zgomot și vibrații se încadrează în limitele admise;
* planificarea programului de lucru pentru a minimiza folosirea pe timp de noapte a utilajelor generatoare de zgomot (buldozere, excavatoare);
* implementarea de verificări tehnice corespunzătoare și a programelor de întreținere pentru toate utilajele în vederea menținerii emisiilor acustice în limite operaționale normale.

În perioada de operare nu sunt necesare măsuri de diminuare, conducta de transport gaze naturale nefiind sursă generatoare de zgomot.

## Protecția împotriva radiațiilor

 In activitatea desfășurată după punerea în funcțiune a conductei nu se vor produce substanțe radioactive și nici nu vor apărea surse artificiale de radiație.

 În procesul de control al calităţii sudurilor electrice executate pentru îmbinarea ţevilor se va folosi metoda de gamagrafiere, gradul radiaţiilor este scăzut, încadrându-se în limitele admise şi nu sunt necesare măsuri suplimentare de protecţie în afara celor luate de laboratorul specializat.

*A****menajările şi dotările pentru protecţia împotriva radiaţiilor***: Nu este cazul.

**Protecţia solului şi a subsolului**

În perioada de execuție a proiectului poate exista o poluare a solului:

* ca urmare a gestionării neadecvate a deșeurilor, apelor uzate și a existenței unor scurgeri de combustibili și lubrifianți la funcționarea și întreținerea utilajelor (impact direct, pe termen scurt, temporar, negativ);
* modificarea structurii solului ce poate conduce la scăderea fertilității solului ca urmare a lucrărilor de execuție ale șanțului în vederea montării conductei (impact direct, pe termen scurt, temporar, negativ).
* Lucrările se vor realiza cu respectarea etapelor de execuție a proiectului, a disciplinei tehnologice, a depozitării corespunzătoare a deșeurilor și a programului de refacere a terenului, specificat în proiectul tehnic, astfel impactul asupra solului va fi redus.

**Măsuri de diminuare a impactului asupra solului și a folosinței terenului:**

* amenajarea unor spații corespunzătoare, dotate cu recipienți adecvați pentru colectarea și stocarea temporară pe categorii a deșeurilor generate în perioada de execuție; evacuarea ritmică a acestora (prin firme autorizate) pentru a se evita crearea de stocuri pe amplasamente;
* stratul vegetal va fi depozitat separat în vederea utilizării lui la refacerea terenului la terminarea lucrărilor;
* se interzice deversarea pe sol a uleiurilor uzate, a combustibililor, apelor uzate neepurate;
* se vor utiliza doar căile de acces și zonele de parcare stabilite pentru utilajele de lucru;
* dimensionarea lucrărilor la suprafață strict necesară;
* delimitarea strictă a culoarului de lucru;
* readucerea la starea inițială a terenurilor afectate de lucrări.

În perioada de funcționare nu sunt previzionate a fi generate emisii cu potențial de poluare a solurilor.

## Protecţia ecosistemelor terestre şi acvatice

În general impactul potențial asupra florei și faunei poate fi generat de prezența utilajelor și a personalului executant în zona de lucru.

Proiectul nu implică lucrări de defrișare și se regăsește la o distanță de cca.40-50 m de limita ariei de protecție avifaunistică ROSPA0125 Lacurile Vaduri și Pîngărați. Nu sunt prevăzute intervenții în interiorul sitului Natura 2000.

Precizăm următorii factori ce pot produce un impact potențial:

* poluare fonică în zona de lucru (impact direct, pe termen scurt, temporar, negativ);
* pierdere habitat prin ocupare temporară a unor suprafețe de teren (impact direct,pe termen mediu, temporar, negativ);
* pregătirea suprafeţelor de teren pentru lucrările de construcţii şi montaj, care necesită îndepărtarea stratului vegetal (impact direct, pe termen scurt, temporar, negativ).

În condițiile respectării măsurilor prevăzute prin proiect nu se estimează apariția unui impact negativ semnificativ asupra florei și faunei.

**Măsuri de reducere a impactului asupra faunei și florei:**

* asigurarea limitelor impuse de lege în ceea ce privește emisiile de zgomot ale utilajelor și întreținerea corectă a utilajelor;
* respectarea Normelor Tehnice privind proiectarea și execuția conductelor de transport gaze naturale cu privire la pregătirea suprafeței de teren pentru lucrările de construcții și montaj.

## Protecţia așezărilor umane şi a altor obiective de interes public

**Identificarea obiectivelor de interes public, distanța față de așezările umane, respectiv monumente istorice și de arhitectură, alte zone asupra cărora există instituit un regim de restricție**

 În perioada de construcție, lucrările executate în fronturile de lucru pot determina un disconfort populației (zgomot, praf, noxe de la funcționarea echipamentelor/utilajelor folosite)

Principalele surse de impact asupra așezărilor umane sunt:

* generarea de emisii în timpul execuției lucrărilor și a circulației utilajelor și vehiculelor (impact direct, pe termen scurt, temporar, negativ);
* zgomot și vibrații generat de vehicule și utilaje (impact direct, pe termen scurt, temporar, negativ);
* depozitarea necontrolată a deșeurilor și materialelor (impact direct, pe termen scurt, temporar, negativ).

Impactul asupra populaţiei din zonele adiacente lucrărilor, poate fi apreciat ca nesemnificativ, în condițiile respectării măsurilor prevăzute prin proiect pentru protecția factorilor de mediu.

În perioada de funcționare, în condițiile respectării măsurilor prevăzute pentru exploatarea în siguranță a conductei de transport gaze naturale, nu va exista o influență directă asupra populației și sănătății umane.

,,**Condițiile de realizare a proiectuluiˮ,** impuse prin prezentul act administrativ;

 **f) riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice:** nu sunt identificate. Se va avea în vedere o organizare de șantier corespunzatoare și adecvată care să asigure evitarea oricăror posibile accidente (fără a se limita la acestea: îngrădirea și semnalizarea zonelor de lucru, nu se vor lăsă la sfârșitul zilei de lucru porțiuni de lucrări începute și neterminate care ar putea genera accidente, etc.); este obligatorie respectarea legislației în vigoare în domeniul protecției muncii;

**g) riscurile pentru sănătatea umană - de exemplu, din cauza contaminării apei sau a poluării atmosferice**: nu sunt identificate astfel de riscuri în condițiile respectării prevederilor legislației în vigoare și a condițiilor impuse prin avizele obținute;

**2. Amplasarea proiectului**

**a) utilizarea actuală şi aprobată a terenurilor:** terenul studiat este situat în terenul intravilanul comunei comunei Pîngărați și are categoria de folosință domeniu public și privat.

**b) bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia:** nu se aplică proiectului;

**c) capacitatea de absorbţie a mediului natural, acordându-se o atenţie specială următoarelor zone:**

 1. zone umede, zone riverane, guri ale râurilor:râu Bistrița;

 2. zone costiere şi mediul marin: nu se aplică proiectului;

 3. zonele montane şi forestiere: nu se aplică proiectului;

 4. arii naturale protejate de interes naţional, comunitar, internaţional: nu se aplică proiectului;

 5. zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică:nu este cazul;

 6. zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: nu se aplică proiectului;

 7. zonele cu o densitate mare a populaţiei: nu este cazul;

 8. peisaje şi situri importante din punct de vedere istoric, cultural sau arheologic: nu se aplică proiectului;

**3. Tipurile şi caracteristicile impactului potenţial**

**a) importanţa şi extinderea spaţială a impactului - de exemplu, zona geografică şi dimensiunea populaţiei care poate fi afectată:**

Soluţia recomandată prin proiect nu introduce efecte negative suplimentare asupra solului, drenajului, microclimatului apelor de suprafaţă, vegetaţiei, faunei, aerului sau peisajului. Implementarea proiectului nu produce efecte negative asupra populației, sănătății umane, biodiversității, conservarea habitatelor naturale, a florei și a faunei sălbatice, terenurilor, solului, folosințelor, bunurilor materiale, calității și regimului cantitativ al apei, calității aerului, climei, zgomotelor și vibrațiilor, peisajului și mediului vizual, patrimoniului istoric și cultural și asupra interacțiunilor dintre aceste elemente si nu existã riscul ca în perioada de execuţie a modificarilor să apară efecte negative dacă sunt respectate „Condițiile de realizare a proiectuluiˮ impuse prin prezentul act administrativ și din avizele obținute;

**b) natura impactului:** pe perioada execuției lucrărilor - zgomot și eventuale pulberi rezultate în urma operațiunilor executate în cadrul lucrărilor de construire; realizarea proiectului induce un impact temporar, reversibil asupra factorilor de mediu pe termen scurt doar în perioada de execuție a lucrărilor

**c) natura transfrontalieră a impactului:** nu se aplică proiectului;

**d) intensitatea şi complexitatea impactului:**impact redus pe perioada efectuării unor anumite lucrări generatoare de zgomot și/sau pulberi, realizarea proiectului prezintă un impact negativ nesemnificativ, manifestat local si temporar asupra factorilor de mediu;

**e) probabilitatea impactului:** prin respectarea proiectului de execuție și a măsurilor prevăzute pentru diminuarea impactului asupra factorilor de mediu se va reduce probabilitatea producerii de evenimente care să amplifice presiunea asupra factorilor de mediu. Sistemul de transport gaze naturale va fi dotat cu dispozitive, aparatură și personal necesar preîntâmpinării și lichidării unor eventuale incendii provocate de cauze naturale (cutremure, alunecări de teren) sau acțiuni omenești. Față de măsurile adoptate prin proiect pentru micșorarea riscului tehnic, în faza de exploatare, trebuie să se respecte și măsurile de prevenire, combatere și diminuare a impactului în caz de avarii.

**f) debutul, durata, frecvenţa şi reversibilitatea preconizate ale impactului:** Impactul asupra mediului este în general redus pe durata de execuție a proiectului, de mică intensitate și reversibil;

**g) cumularea impactului cu impactul altor proiecte existente şi/sau aprobate:** nu este cazul;

**h) posibilitatea de reducere efectivă a impactului:** se vor respecta măsurile propuse prin proiect, condițiile stabilite prin prezenta decizie a etapei de încadrare.

**II. Motivele pe baza cărora s-a stabilit că nu este necesară efectuarea evaluării adecvate sunt următoarele:** proiectul propus nu intră sub incidenţa art. 28 din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare, nefiind situată într-o arie naturală protejată.

**III. Motivele pe baza cărora s-a stabilit că nu este necesară efectuarea evaluării impactului asupra corpurilor de apă:**

* proiectul propus intră sub incidenţa art. 48 şi 54 din Legea apelor nr. 107/1996, cu modificările şi completările ulterioare;
* a fost emis avizul de gospodărire a apelor nr. 235/09.09.2019 de către ABA SIRET BACĂU.

**Măsurile şi condiţiile de realizare a proiectului în conformitate cu Avizul de gospodărire a apelor** nr. 235/09.09.2019 de către ABA SIRET BACĂU**:**

* Lucrările prevăzute a se executa în albia cursurilor de apă vor respecta Ordinul 1215/2008 al MMDD – Normativ tehnic pentru lucrări hidrotehnice NTLH – 001 Criterii şi principii pentru evaluarea şi selectarea soluţiilor tehnice de proiectare şi realizare a lucrărilor hidrotehnice de amenajare/reamenajare a cursurilor de apă pentru atingerea obiectivelor de mediu din domeniul apelor şi Ord. 1.163 din 16 iulie 2007 al MMDD privind aprobarea unor măsuri pentru îmbunătăţirea soluţiilor tehnice de proiectare şi de realizare a lucrărilor hidrotehnice de amenajare şi reamenajare a cursurilor de apă, pentru atingerea obiectivelor de mediu din domeniul apelor
* Lucrările de montaj ale conductei (adâncime de montaj, strat protector din nisip, fir trasor, bandă avertizoare şi cutii fir trasor) vor respecta măsurile de siguranță impuse de NTPEE- 2008. Se interzice montajul forțat al conductei. Se vor respecta distanțele minime impuse între conductele de gaze şi alte instalații, construcții sau obstacole subterane. Când aceste distanțe nu se pot respecta, ele pot fi reduse, respectând condițiile tehnice din NTPEE-2008 (țevi trase, suduri întărite, control nedistructiv la toate sudurile, tuburi de protecție etc.)
* Beneficiarul avizului este obligat ca, pe întreaga perioadă de execuţie a lucrărilor să asigure în albie scurgerea normală a apelor. Lucrările în albie se vor executa în perioadele apelor mici. După terminarea lucrărilor se vor îndepărta din albie resturile de materiale, pentru a nu stânjeni scurgerea normală a apelor.
* Folosirea agregatelor minerale din cursurile de apă aflate în administrarea Administraţiei Bazinale de Apă Siret, pentru executarea lucrărilor, este permisă numai în baza unei autorizaţii de gospodărire a apelor emisă de Administraţia Bazinală de Apă Siret, în urma parcurgerii unei proceduri complete de atribuire a unui perimetru conform legislației în vigoare. În caz contrar, agregatele minerale se vor procura de la furnizori autorizați.

**Condițiile de realizare a proiectului:**

1. obţinerea tuturor avizelor şi acordurilor înscrise în Certificatul de urbanism 49/29.11.2018 emis de Primăria comunei Pîngărați;
2. respectarea tuturor prevederilor şi cerinţelor avizelor și acordurilor obținute precum și a legislației în domeniu. Respectarea  documentaţiei tehnice depuse, a condiţiilor şi prevederilor proiectului de execuţie;

**Condiţii aferente lucrărilor de construire şi specifice organizării de şantier:**

 Organizarea de șantier este o sursă de zgomot, emisii noxe și deșeuri. Nivelul de zgomot şi vibraţii se va încadra în limitele admise prin SR 10009/2017 şi în limitele prevăzute în Ord. Ministrului Sănătăţii nr.119/2014 pentru aprobarea Normelor de igienă şi a recomandărilor privind mediul de viaţă al populaţiei.

Pentru realizarea organizării de șantier se vor avea în vedere următoarele :

* delimitarea zonelor de lucru pentru realizarea obiectivului de investiţie pentru organizarea de şantier se va amenaja, pe amplasamentului proiectului, care va fi utilizată ulterior pentru si cele suplimentar utilizate vor fi readuse la forma initială și se vor stabili zonele de parcare a autovehiculelor şi utilajelor;
* organizarea de şantier se va realiza în interiorul amplasamentului, pe toată durata execuţiei lucrărilor, astfel încât impactul generat asupra factorilor de mediu în timpul executării lucrărilor de construcţii proiectate să fie cât mai redus;
* organizarea de şantier va fi amenajată conform prevederilor Legii nr. 50/1991 privind autorizarea lucrărilor de construcţii, cu modificările şi completările ulterioare;
* apele uzate menajere se vor evacua în toalete ecologice;
* deşeurile menajere vor fi colectate ȋn pubele etanşe;
* depozitarea deşeurilor de construcţie în mod controlat, în spaţii special destinate şi amenajate şi eliminarea acestor deşeuri prin operatori autorizaţi
* nu se vor stoca temporar carburanţi pe amplasament;
* se interzice executantului să efectueze depanarea mijloacelor de transport sau repararea şi întreţinerea utilajelor în amplasament;
* utilajele/mijloacele de transport nu se vor spăla în zona aferentă amplasamentului;
* depozitarea materialelor de construcţii se va face în locuri amenajate corespunzător;
* personalul executantului va purta echipament de protecţie şi de lucru inscripţionat cu numele societăţii respective, pentru o mai bună identificare. Personalul executantului va fi instruit cu privire la răspunderile ce revin executantului cu privire la depozitarea şi eliminarea deşeurilor, măsurilor de protecţie şi prim ajutor etc.
* depozitarea materialelor se face in spatii si incinte special organizate si amenajate in acest scop, imprejmuite si asigurate impotriva accesului neautorizat. Constructorul are obligatia de a amenaja, dota si intretine corespunzator zonele de depozitare in locatia pusa la dispozitie de beneficiar, de a organiza descarcarea/incarcarea si manipularea materialelor, de a asigura gestiunea tuturor bunurilor aprovizionate pentru realizarea lucrarii.
* depozitele constau in spatii libere, delimitate prin imprejmuire cu gard si porti de acces dotate cu sisteme de inchidere si incuiere – pentru materialele care permit depozitarea in spatii deschise, precum si din containere magazii metalice – pentru materiale si alte bunuri care necesita astfel de conditii de inmagazinare. Produsele chimice, precum si produsele inflamabile si/sau explozibile vor fi identificate, iar pentru acestea se vor prevedea spatii separate si conditii specifice de depozitare astfel incat sa fie asigurate conditiile de securitate corespunzatoare;
* depozitarea materialelor se va face ordonat, pe sortimente si tipo-dimensiuni, astfel incat sa se excluda pericolul de răsturnare, rostogolire, incendiu, explozii etc, dimensiunile si greutatea stivelor vor asigura stabilitatea acestora;
* pentru efectuarea operatiilor de manipulare, transport si depozitare, conducatorul locului de munca care conduce operatiile, stabileste masurile de securitate necesare si supravegheaza permanent desfasurarea acestora respectand prevederile Normelor metodologice de aplicare a Legii securitatii si sanatatii in munca nr. 319/2006. Operatiunile de incarcare-descarcare se vor executa numai sub conducerea unui resposabil, instruit pentru acest scop si cunoscator al masurilor de securitate şi sănătate în muncă. Descarcarea se va face in mod ordonat, materialele asezandu-se dupa specificul lor in gramezi sau stive;
* reducerea vitezei de circulaţie pe drumurile publice a vehiculelor grele pentru transportul materialelor;
* stropirea cu apă a pământului excavat şi a deşeurilor de construcţie depozitate temporar în amplasament, în perioadele lipsite de precipitaţii;
* interzicerea eliminării necontrolate a deşeurilor în zonele din vecinătate;
* interzicerea accesului utilajelor mobile sau a vehiculelor aferente şantierului în zonele din vecinătate;
* remedierea imediată a perimetrelor cu sol contaminat ca urmare a eventualelor pierderi accidentale de produse petroliere şi eliminarea solului contaminat prin operatori autorizaţi;
* în cazul implicării unor terţe părţi în lucrările de construcţie se vor prevedea clauze contractuale cu privire la responsabilităţile ce revin acestora pentru protecţia mediului în amplasament şi în împrejurimi;
* ţinerea evidenţei gestiunii deşeurilor rezultate în perioada de realizare a lucrărilor de investiții, corespunzător codurilor de deşeuri prevăzute în anexa nr. 2 a HG 856/2002 *privind evidența gestiunii deșeurilor și pentru aprobarea listei cuprinzând deșeurile, inclusiv deșeurile periculoase*;
* predarea deșeurilor rezultate în timpul lucrărilor de investiții va fi făcută doar în baza unor contracte încheiate cu agenţi economici autorizaţi pentru activitatea de colectare/transport/eliminare/valorificare;
* se interzice depozitarea deşeurilor, de orice fel, în alte locaţii decât cele autorizate şi în condiţii care contravin normelor de protecţie a mediului şi a sănătăţii populaţiei, evitând degradarea prin depozitare îndelungată;
* menţinerea zonei de lucru în stare de curăţenie, în special pentru a evita antrenarea deşeurilor de către apele meteorice şi/sau curenţii de aer;
* toate echipamentele de lucru trebuie să respecte standardele referitoare la emisiile de zgomot, *privind limitarea nivelului emisiilor de zgomot în mediu*, produs de echipamentele destinate utilizării în exteriorul clădirilor;
* înainte de începerea oricăror lucrări se vor lua toate măsurile P.S.I ce se impun pentru executarea lucrărilor în condiţii de siguranţă;
* reconstrucţia ecologică: se va executa la finalizarea lucrărilor de investiţii, prin eliberarea completă a suprafeţelor aferente organizărilor de şantier, refacerea mediului deteriorat şi redarea acestora la funcţiunea iniţială;
* pentru perioadele in care lucrarile nu pot fi executate datorita conditiilor meteo nefavorabile suspendarea activitatii de constructie se va face in conformitate cu legislatia in vigoare, prin anuntarea beneficiarului de catre constructor si ISC – Neamt, prin luarea masurilor care se impun.

**Condiţii cu caracter general:**

* titularul are obligația de a notifica în scris APM Neamț despre orice modificare survenită asupra proiectului și ori de câte ori va exista o schimbare de fond a datelor care au stat la baza eliberării prezentului document;
* la terminarea tuturor lucrărilor prevăzute în proiectul de investiţii se va solicita APM Neamţ delegarea unei persoane în vederea efectuării controlului conformării cu prevederile prezentului act de reglementare. Procesul verbal întocmit se va anexa și va face parte integrantă din procesul verbal de recepție la terminarea lucrărilor;
* **prezentul document nu exonerează de răpundere proiectantul şi/sau constructorul în cazul producerii unor accidente în timpul execuţiei lucrărilor sau exploatării investiţiei.**

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor <LLNK 12004 554 12 2N1 0 47>Legii contenciosului administrativ nr. 554/2004, cu modificările şi completările ulterioare.

 Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292 din 3 decembrie 2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

 Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

 Înainte de a se adresa instanţei de contencios administrativ competente, persoanele prevăzute la art. 21 din Legea nr. 292 din 3 decembrie 2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

 Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

 Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

 Prezenta decizie poate fi contestată în conformitate cu prevederile Legii nr. 292 din 3 decembrie 2018, privind evaluarea impactului anumitor proiecte publice şi private asupra mediului şi ale <LLNK 12004 554 12 2N1 0 18>Legii nr. 554/2004, cu modificările şi completările ulterioare.

 **Director Executiv,**

**Iulian JUGAN**

 **Şef Serviciu A.A.A. , Întocmit,**

 **Monica ISOPESCU Radu Vasile STANCIU**